b'\n_START_ARTICLE_\nGettomasa\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nAleksi Lehikoinen syntyi vuonna 1993 Kanadan Montrealissa, mutta vietti suurimman osan lapsuudestaan Jyv\xc3\xa4skyl\xc3\xa4n Kortepohjassa. Lehikoinen on kertonut kiinnostuneensa hip hopista 6-vuotiaana serkkunsa kautta. 17-vuotiaana h\xc3\xa4n alkoi itse tehd\xc3\xa4 musiikkia ja vuonna 2012 h\xc3\xa4n voitti freestylerapin Suomen mestaruuden. Vuonna 2014 h\xc3\xa4n julkaisi tuottaja Ruubenin kanssa KPC Recordsin kautta ensimm\xc3\xa4isen albuminsa Vellamo LP:n._NEWLINE_Lehikoinen opiskeli Sep\xc3\xa4n lukiossa, mutta keskeytti sen ja vaihtoi opiskelemaan painoviestint\xc3\xa4\xc3\xa4 Jyv\xc3\xa4skyl\xc3\xa4n ammattiopistoon. H\xc3\xa4n valmistui kev\xc3\xa4\xc3\xa4ll\xc3\xa4 2015._NEWLINE_Vuonna 2014 Lehikoinen teki levytyssopimuksen PME Recordsin kanssa. Yhti\xc3\xb6n kautta julkaistiin Lehikoisen ensimm\xc3\xa4inen sooloalbumi Chosen One vuonna 2016. Ruuben tuotti suurimman osan albumin kappaleista. Vuonna 2017 Lehikoinen julkaisi EP-levyn 17 EP. Toukokuussa 2019 ilmestyi Lehikoisen toinen sooloalbumi Diplomaatti. Albumin kappaleella \xe2\x80\x9dSilm\xc3\xa4t\xe2\x80\x9d h\xc3\xa4n nousi uransa ensimm\xc3\xa4ist\xc3\xa4 kertaa Suomen Spotify-listan ensimm\xc3\xa4iselle sijalle.'